Document ID: 31990R0640

31990R0640
L 074/4
SLUŽBENI LIST EUROPSKE UNIJE
UREDBA VIJEĆA (EEZ) br. 640/90
od 5. ožujka 1990.
o izmjeni Uredbe (EEZ) br. 2843/72 o zaštitnim mjerama predviđenim u Sporazumu između Europske ekonomske zajednice i Republike Islanda
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 113.,
uzimajući u obzir prijedlog Komisije,
budući da je dopunski protokol Sporazuma između Europske ekonomske zajednice i Republike Islanda potpisan 31. listopada 1989. s ciljem uklanjanja i sprječavanja količinskih ograničenja na izvoz ili mjera s istovrsnim učinkom (1);
budući da Protokol predviđa da se u Sporazum umetne posebna zaštitna klauzula napravljena radi ublažavanja problema koji bi se mogli pojaviti kao posljedica ukidanja izvoznih ograničenja; budući da bi provedbene odredbe trebale biti utvrđene izmjenom Uredbe (EEZ) br. 2843/72 (2);
budući da članak 7. navedene Uredbe predviđa da, kako bi se izbjeglo ugrožavanje jedinstva zajedničkog tržišta, Komisija Vijeću može predložiti izmjenu Uredbe, a posebno njenog članka 4. stavka 3, prema potrebi s obzirom na iskustvo; budući da bi u kontekstu uspostave unutarnjeg tržišta 1992., nacionalne zaštitne mjere trebalo ukinuti i zamijeniti postupkom Zajednice u skladu s detaljnim pravilima koje je Vijeće odredilo u Odluci 87/373/EEZ (3);
DONIJELO JE OVU UREDBU:
Jedini članak
Uredba (EEZ) br. 2843/72 mijenja se kako slijedi:
1.
u članku 1. stavku 1. riječi „u svrhu poduzimanja mjera predviđenih u člancima 23., 25. i 27. Sporazuma”, zamjenjuje se riječima „u svrhu poduzimanja mjera predviđenih u člancima 23., 25., 25.a i 27. Sporazuma”;
2.
članak 4. zamjenjuje se sljedećim:
„Članak 4.
1. Ako iznimne okolnosti zahtijevaju hitno djelovanje u situacijama navedenima u člancima 25., 25.a i 27. Sporazuma ili u slučaju izvoznih potpora koje imaju izravan i trenutačan učinak na trgovinu, mjere predostrožnosti predviđene člankom 28. stavkom 3. točkom (e) Sporazuma mogu se donijeti u skladu s postupkom koji slijedi.
2. Komisiji pomaže odbor sastavljen od predstavnika država članica kojim predsjedava predstavnik Komisije.
Odbor se sastaje na saziv predsjednika. Predsjednik svaku odgovarajuću informaciju bez odlaganja priopćava državama članicama.
3. Nakon savjetovanja s odborom, Komisija može odlučiti o odgovarajućim mjerama na vlastitu inicijativu ili na zahtjev države članice. O odluci Komisije obavješćuju se sve države članice i ona se odmah primjenjuje.
4. Ako država članica od Komisije zatraži poduzimanje neke mjere, Komisija odluku donosi u roku od najviše pet radnih dana od zaprimanja zahtjeva.
5. Svaka država članica odluku Komisije može uputiti Vijeću u roku od najviše pet radnih dana od primitka obavijesti o odluci.
Vijeće, odlučujući kvalificiranom većinom, može donijeti drugačiju odluku u roku od najviše 10 radnih dana od primitka odluke Komisije.”
3.
Članak 7. stavlja se izvan snage.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. ožujka 1990.

Labels: 3
18
15
5